EA พุ่ง 7% โบรกฯชูเป้า 76 บ. แนวโน้มธุรกิจ “EV” แรงตัวขึ้น Q4 หนุนกำไรปีนี้พุ่ง 19%  
EA วิ่ง 7% โบรกฯชูเป้า 76 บ. แนวโน้มธุรกิจ “EV” แรงตัวขึ้น Q4 จำนวน 200-300 คัน และโรงผลิตเบตเตอรี่ขนาด 1GWh ระยะที่ 1 ในเดือน ธ.ค.64 ชี้หนุนกำไรปีนี้พุ่ง 19%  
19 พ.ย. 2564

ผู้สื่อข่าวรายงานว่าวันนี้ (19 พ.ย. 64) ราคาหุ้นของบริษัท พลังงานบริสุทธิ์ จำกัด (มหาชน) หรือ EA โดย ณ เวลา 12.27 น. อยู่ที่ระดับ 77.25 บาท เพิ่มขึ้น 5.00 บาท หรือ 6.92% โดยทำจุดสูงสุดที่ 77.75 บาท และทำจุดต่ำสุดที่ 73.25 บาท ด้วยมูลค่าการซื้อขาย 2.76 พันล้านบาท

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์เมื่อวันที่ 16 พ.ย. 64 ว่าในไตรมาส 3/2564 ทาง EA บันทึกรายได้ 557 ล้านบาท จากธุรกิจแบตเตอรี่และ EV ซึ่งคาดว่ามีกำไรสุทธิ (NP) อยู่ที่ 139 ล้านบาท จากการขาย e-bus จำนวน 77 คัน ซึ่งคาดว่าจะส่งมอบ e-buses และรถกระบะไฟฟ้า (e-truck) อีก 300 คันในไตรมาส 4/2564 และยานยนต์ไฟฟ้ากว่า 2,000 คันในปี 2565 ยอดขายไฟฟ้าเพิ่ม 12% เมื่อเทียบจากปีก่อน จากปริมาณขายไฟฟ้าที่สูงขึ้นเป็น 211 GWh (เพิ่มขึ้น 34% เมื่อเทียบจากปีก่อน) ซึ่งช่วยชดเชยราคาขายเฉลี่ย (ASP) ที่ลดลงของโรงไฟฟ้าพลังลมเป็น 6.0 บาท/kWh (ลดลง 1.8% เมื่อเทียบจากปีก่อน) ปริมาณขายของโรงไฟฟ้าพลังแสงอาทิตย์ลดลงเหลือ 146 GWh (ลดลง 2% เมื่อเทียบจากปีก่อน) พร้อมราคาขายเฉลี่ย (ASP) ที่สูงขึ้นเป็น 9.8 บาท/kWh (เพิ่มขึ้น 0.3% เมื่อเทียบจากปีก่อน) ปริมาณขายไบโอดีเซลลดลง 25% เมื่อเทียบจากปีก่อน เป็น 34 ล้านลิตรจากผลกระทบของ Covid-19 แต่ชดเชยได้จากราคาขายเฉลี่ย (ASP) ที่สูงขึ้น 60% เมื่อเทียบจากปีก่อน เป็น 34.6 บาท/ลิตร
ทั้งนี้ ฝ่ายวิจัยคิดว่าการเติบโตของกำไรสุทธิ (NP) ของ EA จะเร่งตัวขึ้นตั้งแต่ไตรมาส 4/2564 ซึ่งจะกระตุ้นอัตราการเติบโตของกำไรสุทธิ (NP) เป็น 19% เมื่อเทียบจากปีก่อน ในปี 2565 และ 14% เมื่อเทียบจากปีก่อน ใน 2566 โดยจะได้ปัจจัยผลักดันจากการเริ่มต้นของโครงการเพื่อการเติบโตในระดับสูงหลายโครงการ ประกอบด้วยการส่งมอบ e-bus จำนวน 200-300 คัน ซึ่งคาดว่าจะอยู่ในไตรมาส 4/2564 และโรงผลิตแบตเตอรี่ขนาด 1 GWh ระยะที่ 1 ในเดือน ธ.ค. 64 การส่งมอบ EV จำนวน 2,000-3,000 คันในปี 2565 และการก่อสร้างสถานีชาร์จ EV ที่กำลังดำเนินงานอยู่
โดย ฝ่ายวิจัยคงคำแนะนำ “ซื้อ” ที่ราคาเป้าหมาย 76 บาท ซึ่งรวมถึงธุรกิจใหม่ ๆ ของบริษัทฯ EA เป็นหุ้นเด่นในกลุ่มพลังงานหมุนเวียนของไทยจากแนวโน้มกำไรสุทธิที่อยู่ในระดับสูงของโครงการเพื่อการเติบโตในระดับสูงหลายโครงการ ซึ่งฝ่ายวิจัยคิดว่าจะเริ่มเร่งตัวขึ้นตั้งแต่ไตรมาส 4/2564 เป็นต้นไป โดยฝ่ายวิจัยคาดว่าการผลิตและการขายแบตเตอรี่และ EV ในช่วงครึ่งหลังของปี 2564 จนถึงปี 2565 จะเป็นปัจจัยผลักดันการเติบโตกำไรที่สำคัญของ EA